”በሃይማኖት ስም እየተራመደ ካለው ፖለቲካዊ እንቅስቃሴ ራስን መጠበቅ ያስፈልጋል” ጠ/ሚ ኃይለማርያም
አዲስ አበባ መስከረም 24/2006 (ዋኢማ) ¬- በኢትዮጵያ ሕገ መንግሥ የተረጋገጠውን የእምነት ነፃነት በማስጠበቅ በሃይማኖት ስም እየተራመደ ካለው ፖለቲካዊ እንቅስቃሴ ራስን መጠበቅ እንደሚያስፈልግ የኢ ፌ ዴ ሪ ጠቅላይ ሚኒስትር አዝገነዘቡ። አገሪቱ ፈጣን የኢኮኖሚ አበረታች ዕድገት ማስመዝገቧን ቀጥላለች። ጠቅላይ ሚኒስትር ኃይለማርያም ደሳለኝ ዛሬ በጽህፈት ቤታቸው ለአገር ውስጥ ጋዜጠኞች በሰጡት መግለጫ እንዳሳሰቡት ዜጎች በውጭ ኃይሎች እየተደገፉ ሃይማኖትን በፖለቲካ መሣሪያነት የሚጠቀሙ ቡድኖችን ተግባርን በውል በማጤን መንቀሳቀስ ይጠበቅባቸዋል። ሕገ መንግሥቱ ዜጎች የፈለጉትን የማምለክ መብታቸውን ማስከበሩንና ብዙኃኑም ይህንኑ ያለገደብ ተግባራዊ እያደረጉ መሆናቸውን አስረድተው፣የሌሎችን እምነት በግዳጅና በኃይል ጭምር በመጫን ሃይማኖታዊ መንግሥት ለመመስረት ከሚጥሩት ራስን ማራቅ እንደሚገባ አመልክተዋል። አክራሪ ቡድኖች ፀረ-ሕገ መንግሥት፣የልማትና የዕድገት ፀር የሆነውን አክራሪነትን በማራመድ ለሃይማኖታቸው ቀነዓ የሆኑ ወገኖች እምነታቸው እንደተነካ አድርገው ለመስበክ እንደሚሞክሩ አቶ ኃይለማርያም ገልጸው፣ወጣቶች በተለይም ወጣት ሴቶች ወደ እልቂት፣ብተናና ሽብር ከሚወስደው መንገድ መውጣት እንደሚገባቸው መክረዋል። ”የእክራሪነት መጨረሻው ሽብር ነው” ያሉት ጠቅላይ ሚኒስትር ኃይለማርያም፣”አክራሪነት በወሳኝነት መልኩ የሚካሄድ ፖለቲካ ትግል ነው”በማለትም ተናግረዋል። በአገሪቱ የሚንቀሳቀሱ አንዳንድ ተቃዋሚ የፖለቲካ ድርጅቶችና አክራሪዎች በተደጋጋሚ መልስ ያገኙ ጥያቄዎችን በሰላማዊ ሰልፎች እያንጸባረቁ መሆናቸውንም አስታውቀዋል።”በየሳምንቱ እሁድ ከሚካሄዱት ሰልፎች የተረፈን ጥበቃ ብቻ ነው”ብለዋል። የኢትዮጵያ ኢኮኖሚ ተከታታይ ፈጣን ዕድገት ማስመዝገቡን እንደቀጠለ አመልክተው፣አምና በተለይ በግብርናውና በኢንዱስትሪው ዘርፎች ከ2004 የተሻለ ዕድገት መመዝገቡን በዋነኝነት ጠቅሰዋል። በአገልግሎት ዘርፍ የተመዘገበው ዕድገት መጠነኛ ቅናሽ ቢታይበትም፤አሁንም ፈጣን ዕድገት ማስመዝገቡን እስረድተዋል። መንግሥት መልካም አስተዳደር ለማስፈንና ሙስናን ለመዋጋት የጀመረውን እንቅስቃሴ በአዲሱም ዓመት በሕዝቡ ንቁ ተሳትፎ አጠናክሮ እንደሚቀጥል አቶ ኃይለ ማርያም አረጋግጠዋል። በእድገትና ትራንስፎርሜሽን ዕቅድ ቀሪ ዓመታት የተያዙትን ግቦች ለማሳካት ዘንድሮ ርብርብ እንዲደረግም ጠይቀዋል። ኢትዮጵያ ከጎረቤቶቿ፣ከሌሎች የአፍሪካ አገሮችና ከዓለም ማህበረሰብ ጋር ያላትን ግንኙነት ወደላቀ ደረጃ ለማድረስ የተጠናከረ እንቅስቃሴ እንደምታደርግ ጠቅላይ ሚኒስትር ኃይለማርያም መግለጻቸውን የዘገበው የኢትዮጵያ ዜና አገልግሎት ነው።